Source: http://www.curier.ro/index.php?option=com_content&task=view&id=79722&Itemid=418
Timestamp: 2019-03-19 02:34:25+00:00

Document:
Curierul Zilei - Sală de judo la standarde
Sală de judo la standarde
Sportivi de la CSM Piteşti se pregătesc în condiţii foarte bune
Cea mai modernă sală de judo din Piteşti s-a inaugurat ieri, în prezenţa conducătorilor din sportul argeşean. Aceasta aparţine clubului CSM Piteşti şi este situată în spatele Inspectoratului Şcolar Judeţean.
La inaugurare au participat directorul CSM Piteşti, Gheorghe Dinu, directorul SCM Piteşti, Dragoş Şerban, directorul adjunct al DJST Argeş, Adrian Bughiu, antrenorii de judo, Valentin Ioniţă şi Cornel Pălărie, dar şi alţi oameni din lumea sportului piteştean. Lucrările de modernizare au fost începute în 1993, iar finanţarea a venit de la autorirităţile locale, clubul CSM Piteşti şi Ministerul Sportului. În prezent, sportivii beneficiază de o sală modernă de antrenament, vestiare, sală de forţă, duşuri, saună, cabinet metodic. În fiecare zi, peste 100 de copii legitimaţi la clubul din Ştrand se antrenează în această locaţie.
În 1993, sala arăta jalnic
Antrenorul Cornel Pălărie ne-a spus cum au decurs lucrările de modernizare. Totul a început în 1993. Aici era o clădire veche, un laborator didactic de pregătire. Era într-o stare foarte avansată de degradare. Pot spune că arăta jalnic. În fiecare an am făcut cîte ceva. Am ajuns acum să avem cele mai bune condiţii de pregătire din ţară. Nu am făcut un calcul cîţi bani s-au cheltuit pentru modernizarea sălii, însă vreau să le mulţumesc public autorităţilor locale, clubului CSM Piteşti, Ministerului Sportului şi persoanelor fizice care ne-au ajutat“.
Condiţii mai mult decît decente
Şi antrenorul Valentin Ioniţă, coordonatorul secţiei de judo a CSM Piteşti, este foarte mulţumit de condiţiile de pregătire pe care le au sportivii pe care îi antrenează: „Pot spune că avem condiţii mai mult decît decente. Domnul profesor Pălărie a pus bazele acestei săli, iar uşor - uşor am ajuns la standarde foarte bune. Este o sală de antrenament frumoasă şi modernă. Mulţumesc conducerii clubului care a ales să investească în această locaţie. Sîntem o secţie fanion a clubului. Avem copii care au avut rezultate bune la Campionatele Europene, Campionatele Mondiale, Campionatele Naţionale. Avem un bilanţ bun pînă acum ca număr de medalii, însă mai avem Campionatul European. Este o mare realizare colaborarea pe care o avem cu SCM Piteşti care ne ajută să sprijinim financiar cei mai buni sportivi pe care îi avem. Sper ca şi de acum încolo să reuşim să scoatem sportivi de mare valoare“.

References: CSM 
 CSM 
 CSM 
 CSM 
 CSM 
 CSM